|  |
| --- |
| **Borgmesteren**  Postboks 509  Torvegade 10  7800 Skive  Tlf.: 9915 5500  Fax: 9915 5569  CVR-nr.: 29189579  bya@skivekommune.dk  www.skive.dk    Reference.: 779-2011-21931  Henvendelse til:  Helle Sohn  Direkte tlf. 9915 5556 |

|  |
| --- |
| Sundhedsminister Astrid Krag  Sundhedsministeriet  Via mail: sum@sum.dk |

Den 19. september 2013

Kære Astrid Krag!

Tak for indbydelsen til mødet med de seks kommuner vedr. Atomaffaldsdepot den 26. september 2013.

Imidlertid har de seks kommuner og deres borgergrupper (Struer, Kerteminde, Bornholm, Lolland, Roskilde og Skive) indgået en samarbejdsaftale om det videre forløb, vedlagt til orientering.

I den er der aftalt at stille krav om inddragelse i processen i langt højere grad, end tilfældet har været hidtil.

Vi foreslår nedsat en kommission bestående af repræsentanter for såvel interessegrupper som eksperter på området med international erfaring.

Lignende kommissioner er nedsat i Sverige og Tyskland. Derfra kan der forventeligt indhentes praktiske erfaringer om sammensætning, arbejdsgrundlag og opgaveomfang.

Dette vil løsne op for den utilfredshed, der hidtil har været omkring samarbejdet mellem ministerium og kommuner.

Den nedsatte embedsmandsgruppe har været indkaldt et par gange for at blive informeret – men ikke inddraget i hverken proces eller dialog. Der er heller ikke efterfølgende kommet klare aftaler i referatet.

Vi har brug for, at alle parter - borgergrupper, embedsmænd og politikere fra kommunerne – bliver inddraget og taget alvorligt i det fortsatte arbejde.

Vi forventer, at dette kan drøftes på mødet den 26. september.

Med venlig hilsen

For Borgergrupper og borgmestre

i Struer, Kerteminde, Bornholm, Lolland, Roskilde og Skive kommuner

|  |  |
| --- | --- |
| Flemming Eskildsen  Borgmester |  |

Bilag: Samarbejdsaftalen